Δεν απέφυγε τη βαριά τιμωρία για τα επεισόδια στο ντέρμπι με την ΑΕΚ ο Ολυμπιακός. Οι ερυθρόλευκοι τιμωρήθηκαν με αφαίρεση τριών βαθμών από το φετινό πρωτάθλημα, δύο αγωνιστικές κεκλεισμένων των θυρών και πρόστιμο ύψους 90.000 ευρώ.



Έτσι, οι Πειραιώτες έχουν πλέον 40 βαθμούς στο πρωτάθλημα, ενώ θα παίξουν χωρίς κόσμο το παιχνίδι κόντρα στον Πανιώνιο (22η) στο Φάληρο αλλά και το ντέρμπι με τον Παναθηναϊκό (24η).



H ΠΑΕ Ολυμπιακός έχει δικαίωμα να ασκήσει έφεση.





«Tο Πρωτοβάθμιο Μονομελές Πειθαρχικό όργανο πήρε την παρακάτω απόφαση στο πλαίσιο των συναντήσεων της 20ής αγωνιστικής. Αναλυτικά:



Α) ΠΑΕ Ολυμπιακός: «Βάσει των αναφερομένων στο από 04-02-2018 Φύλλο Αγώνα, το οποίο σας γνωστοποιήθηκε, κατ’ άρθρο 15 του Κανονισμού Αγώνων Ποδοσφαίρου (Κ.Α.Π.), στην από 04-02-2018 Έκθεση Παρατηρητή Αγώνα, και στην υπ΄ αριθμ. πρωτ. 2128/18/266225 από 06-02-2018 αναφορά συμβάντων της Αστυνομίας, σε συνδυασμό και με τον οπτικοακουστικό υλικό φορέα εγγραφής εικόνας και ήχου (DVD), στον οποίο αποτυπώνεται ο επίμαχος ποδοσφαιρικός αγώνας»: Για τη συμπεριφορά των φιλάθλων της: συνολική χρηματική ποινή ενενήντα χιλιάδων (90.000,00) ευρώ. Επίσης επιβάλει την ποινή της διεξαγωγής δύο (2) αγώνων χωρίς θεατές, καθώς και την ποινή της αφαιρέσεως τριών (3) βαθμών από το βαθμολογικό πίνακα της τρέχουσας αγωνιστικής περιόδου.»